2019 — 2022-yillarda Toshkent viloyatining sanoat salohiyatini rivojlantirish bo‘yicha qo‘shimcha chora-tadbirlar to‘g‘risida

Mamlakatimizda amalga oshirilayotgan iqtisodiy islohotlar negizida mahalliy mineral xomashyo resurslarini chuqur qayta ishlash asosida yuqori qo‘shilgan qiymatga ega raqobatbardosh eksportbop mahsulotlar ishlab chiqarishni ta’minlaydigan zamonaviy sanoat korxonalarini tashkil etish, hududlarning ishlab chiqarish va resurs salohiyatidan samarali foydalanish uchun to‘g‘ridan to‘g‘ri xorijiy investitsiyalarni jalb qilish muhim ahamiyatga egadir.
 Qayd etish kerakki, o‘tgan yillar davomida Toshkent viloyatini ijtimoiy-iqtisodiy rivojlantirish hamda uning sanoat salohiyatini oshirish borasida bir qator ishlar amalga oshirildi.
 Xususan, joriy yilning o‘tgan davri mobaynida qiymati 2,3 trillion so‘mlik 218 ta investitsiya loyihalari ishga tushirilib, 5,8 mindan ortiq yangi ish o‘rinlari tashkil etildi, o‘tgan yilning shu davriga nisbatan sanoat mahsulotlari ishlab chiqarish 19,5 foizga hamda xizmat ko‘rsatish 8,5 foizga oshdi.
 Shu bilan birga, tahlillar Toshkent viloyatining sanoat salohiyatini jadal rivojlantirish, hududdagi mineral va qishloq xo‘jaligi resurslarini qayta ishlash uchun to‘g‘ridan to‘g‘ri investitsiyalarni jalb etish, bo‘sh turgan binolar negizida yirik ishlab chiqarishlarni tashkil etish, hududdagi erkin iqtisodiy va kichik sanoat zonalari faoliyatini samarali yo‘lga qo‘yish borasida bir qator kamchiliklar mavjudligini ko‘rsatmoqda. Jumladan:
 birinchidan, Toshkent viloyatining Oqqo‘rg‘on, Ohangaron, Bo‘ka, Quyichirchiq, Parkent, Piskent va Yangiyo‘l tumanlarida mahalliy mineral xomashyo resurslarini chuqur qayta ishlash orqali raqobatbardosh eksportbop tayyor mahsulotlar ishlab chiqarishga mo‘ljallangan yirik sanoat korxonalarining faoliyati tegishli darajada yo‘lga qo‘yilmagan;
 ikkinchidan, viloyatning barcha tuman va shaharlarida davlatga va ustav jamg‘armasida davlat ulushi bo‘lgan xo‘jalik jamiyatlariga tegishli bo‘lgan, ajratilgan yer uchastkalarida tadbirkorlik subyektlari tomonidan qurilgan hamda sobiq jamoa va shirkat xo‘jaliklarini tugatish davrida sotib olingan va faoliyat ko‘rsatmayotgan ko‘plab bo‘sh turgan bino va inshootlar hamda qurilishi tugallanmagan obyektlardan samarali foydalanishni tashkil etish bo‘yicha ishlar yetarlicha olib borilmagan;
 uchinchidan, tashkil etilgan erkin iqtisodiy va kichik sanoat zonalarini ishlab chiqarish, muhandislik-kommunikatsiya, yo‘l-transport va ijtimoiy infratuzilma bilan ta’minlash, shuningdek, erkin iqtisodiy va kichik sanoat zonalari ishtirokchilariga sifatli logistika xizmatlari ko‘rsatish bo‘yicha zamonaviy infratuzilmani shakllantirish borasidagi ishlar tizimli tashkil etilmagan;
 to‘rtinchidan, hudud sanoatini diversifikatsiya qilish, qo‘shilgan qiymatli ishlab chiqarishlarni tumanlar va shaharlarning iqtisodiy va resurs salohiyatidan kelib chiqib, optimal joylashtirish bo‘yicha tegishli choralar ko‘rilmagan.
 Qayd etilganlarni e’tiborga olib, Toshkent viloyatining sanoat salohiyatini rivojlantirish, hududlarda bo‘sh turgan obyektlarni xo‘jalik faoliyatiga jalb etish, muhandislik-kommunikatsiya, yo‘l-transport va ijtimoiy infratuzilmaga ega bo‘lgan hamda faoliyat ko‘rsatmayotgan va samarasiz foydalanilayotgan ishlab chiqarish maydonlari negizida kichik sanoat zonalarini tashkil etish maqsadida Vazirlar Mahkamasi qaror qiladi:
 1. Quyidagilar 2019 — 2022-yillarda Toshkent viloyatida sanoatni rivojlantirishning asosiy yo‘nalishlari etib belgilansin:
 rangli va qimmatbaho metallar, qurilish materiallari, uglevodorodlar hamda qishloq xo‘jaligi xomashyosi, shu jumladan sabzavotlar, uzum va mevalar, chorva xomashyosi mavjudligini inobatga olgan holda, mineral-xomashyo resurs bazasini chuqur qayta ishlashni rivojlantirishni jadallashtirish;
 Olmaliq, Angren, Bekobod va Chirchiq shaharlari sanoat salohiyatining mavjud ishlab chiqarish quvvatlarini kengaytirish hamda yangi yirik sanoat loyihalarini amalga oshirish, birinchi navbatda, viloyatdagi xomashyo resurslarini qazib olish va chuqur qayta ishlash hisobiga yanada rivojlantirish;
 infratuzilma mavjud bo‘lgan hududlarda faoliyat yuritayotgan kichik sanoat zonalarining rivojlanishini jadallashtirish va yangilarini tashkil etish hisobiga elektrotexnika, to‘qimachilik, charm-poyabzal, oziq-ovqat va qurilish materiallari ishlab chiqarishga mo‘ljallangan sanoat klastyerlarini shakllantirish;
 ilmiy-tadqiqot institutlari, respublika oliy ta’lim muassasalari va yuqori texnologiyaga ega xorijiy hamkorlar bilan birgalikda, birinchi navbatda, “Angren”, “Bo‘stonliq-farm” va “Parkent-farm” erkin iqtisodiy zonalarida yuqori texnologiyali innovatsion va ilm-fanga asoslangan ishlab chiqarishlarni rivojlantirish;
 yangi ishlab chiqarish loyihalarini, birinchi navbatda, zarur muhandislik-kommunikatsiya tarmoqlariga ega bo‘lgan va faoliyat ko‘rsatayotgan sanoat korxonalarining samarasiz foydalanilayotgan ishlab chiqarish maydonlarida, shuningdek, davlat korxonalari, ustav jamg‘armasida davlat ulushi bo‘lgan xo‘jalik jamiyatlarining uzoq vaqt mobaynida bo‘sh turgan obyektlarida joylashtirish;
 yuqori qo‘shilgan qiymatli butlovchi qismlar, xomashyo, material va tayyor mahsulotlar ishlab chiqarishni mahalliylashtirishni chuqurlashtirish bo‘yicha viloyat va respublikadagi yirik sanoat korxonalari o‘rtasidagi kooperatsiya aloqalarini kuchaytirish;
 har bir sanoat korxonasiga xalqaro sifat standartlarini joriy etish maqsadida qulay shart-sharoitlar yaratish, tashqi bozorda raqobatbardosh bo‘lgan taniqli xorijiy va mahalliy brendlarning mahsulotlarini ishlab chiqarish.
 2. Belgilangan ustuvor yo‘nalishlar asosida viloyatning sanoat salohiyatini rivojlantirishni nazarda tutuvchi 2019 — 2022-yillarda Toshkent viloyatining sanoat salohiyatini rivojlantirish dasturi (keyingi o‘rinlarda Dastur deb ataladi) ma’qullansin.
 Dasturga muvofiq:
 sanoat ishlab chiqarish hajmlarini 1,7 baravarga, eksportni 1,4 baravarga oshirish hamda 49 mingdan ortiq doimiy ish o‘rinlarini tashkil etish;
 2023-yilda qimmatbaho metallar ishlab chiqarishni 2 baravarga, mis ishlab chiqarishni 1,2 baravarga oshirishni ta’minlovchi Olmaliq kon-metallurgiya kombinatining xomashyo bazasini va qayta ishlash quvvatlarini kengaytirishni jadallashtirish;
 “O‘zbekiston metallurgiya kombinati” aksiyadorlik jamiyatida metall prokati ishlab chiqarishni mahalliylashtirish orqali ishlab chiqarish hajmini 1,6 baravarga oshirish;
 ishlab chiqarish hajmlarini diversifikatsiyalash va kengaytirish maqsadida viloyatning Olmaliq va Chirchiq shaharlarida kimyo mahsulotlari ishlab chiqarishni bosqichma-bosqich modernizatsiya qilish;
 “Cengiz Enerji Sanayii ve Ticaret A.Ş” (Turkiya) kompaniyasining to‘g‘ridan to‘g‘ri xorijiy investitsiyalarini jalb etgan holda, Piskent tumanida 850 MVt quvvatga ega bo‘lgan zamonaviy issiqliq elektr stansiyasini qurish;
 Zangiota tumanida “JiEm Pauertreyn O‘zbekiston” aksiyadorlik jamiyati bazasida yiliga 190 ming dona zamonaviy 1,2 litr hajmdagi turbo dvigatellar ishlab chiqarish quvvatini ishga tushirish;
 Ohangaron sement zavodida yillik quvvati 3 million tonnaga teng bo‘lgan yuqori sifatli sement ishlab chiqarishni tashkil etish;
 Toshkent viloyatining paxta ishlab chiqaruvchi tumanlarini 2022-yilda paxta xomashyosi yetishtirish va qayta ishlashning barcha bosqichlarini o‘z ichiga olgan klaster shakliga to‘liq o‘tkazish.
 3. Quyidagilar:
 2019 — 2022-yillarda Toshkent viloyatida umumiy qiymati 48,9 trillion so‘m, shu jumladan 3,86 milliard dollar miqdoridagi xorijiy investitsiyalar va kreditlarni jalb qilgan holda amalga oshiriladigan sanoat loyihalarining ro‘yxati 1-ilovaga muvofiq;
 Toshkent viloyatida sanoatni rivojlantirishning maqsadli parametrlari 2 va 2a-ilovalarga muvofiq tasdiqlansin.
 4. O‘zbekiston Respublikasi Investitsiyalar va tashqi savdo vazirligi, Iqtisodiyot va sanoat vazirligi, Toshkent viloyati hokimligi:
 loyiha tashabbuskorlari bilan birgalikda bir oy muddatda ushbu qarorga 1-ilovada keltirilgan investitsiya loyihalarini amalga oshirish bo‘yicha tarmoq jadvallari ishlab chiqilishi va tasdiqlanishini;
 mas’ul tijorat banklari bilan birgalikda investitsiya loyihalari o‘z vaqtida moliyalashtirilishini, shu jumladan xorijiy kredit liniyalarining mablag‘lari jalb qilinishini;
 tasdiqlangan tarmoq jadvallariga muvofiq investitsiya loyihalarining belgilangan muddatlarda amalga oshirilishi va ishga tushirilishi bo‘yicha tizimli monitoring olib borilishini ta’minlasin.
 5. O‘zbekiston Respublikasi Davlat aktivlarini boshqarish agentligi Investitsiyalar va tashqi savdo vazirligi, Toshkent viloyati hokimligi, manfaatdor vazirliklar va idoralar, xo‘jalik birlashmalari va tijorat banklari bilan birgalikda ikki oy muddatda ushbu qarorga 3 va 3a-ilovalarga muvofiq bo‘sh turgan obyektlarning joriy holatini o‘rganib, ulardan kelgusida samarali foydalanish, shu jumladan muayyan investitsiya majburiyatlari bilan tadbirkorlik subyektlariga berish uchun mahalliy davlat hokimiyati organlari tasarrufiga o‘tkazish bo‘yicha Vazirlar Mahkamasiga aniq takliflarni kiritsin.
 O‘zbekiston Respublikasi Bosh prokuraturasi Davlat soliq qo‘mitasi, Yer resurslari, geodeziya, kartografiya va davlat kadastri davlat qo‘mitasi va Toshkent viloyati hokimligi bilan birgalikda avval xususiylashtirilgan va faoliyat ko‘rsatmayotgan yoki kam quvvatda faoliyat yuritayotgan tashkilotlar tomonidan yer resurslaridan, shu jumladan sanoat ishlab chiqarishiga mo‘ljallangan maydonlardan samarali foydalanish bo‘yicha qonun hujjatlari talablariga qat’iy rioya etilishini nazoratga olsin.
 6. O‘zbekiston Respublikasi Iqtisodiyot va sanoat vazirligi, Investitsiyalar va tashqi savdo vazirligi, Toshkent viloyat xokimligi manfaatdor tarmoq xo‘jalik birlashmalari bilan birgalikda ikki oy muddatda ushbu qarorga 4-ilovada keltirilgan tashqi muhandislik-kommunikatsiya infratuzilmasi bilan ta’minlangan bo‘sh turgan va samarasiz foydalanilayotgan obyektlar negizida kichik sanoat zonalari tashkil etilishini ta’minlasin.
 7. O‘zbekiston Respublikasi Davlat aktivlarini boshqarish agentligi, Investitsiyalar va tashqi savdo vazirligi, Moliya vazirligi, Davlat soliq qo‘mitasi va Toshkent viloyati hokimligining ushbu qarorga 3 va 4-ilovalarda keltirilgan obyektlarning 2019-yil 1-iyul holatiga ko‘ra yer va mulk soliqlari bo‘yicha qarzdorligini, mazkur obyektlar investitsiya loyihalarini joylashtirish maqsadida mahalliy davlat hokimiyati organlari tasarrufiga o‘tkazilganda, hisobdan chiqarish to‘g‘risidagi takliflari ma’qullansin.
 8. O‘zbekiston Respublikasi Energetika vazirligi, Uy-joy kommunal xizmat ko‘rsatish vazirligi, Transport vazirligi Toshkent viloyati xokimligi bilan birgalikda bo‘sh turgan obyektlar negizida amalga oshiriladigan investitsiya loyihalari va tashkil etiladigan kichik sanoat zonalarini zarur muhandislik-kommunikatsiya tarmoqlari, shu jumladan, elektr energiyasi, tabiiy gaz, ichimlik va oqava suv, yo‘l-transport infratuzilmasiga o‘z vaqtida ulanishini ta’minlasin.
 9. Toshkent viloyati hokimligi O‘zbekiston Respublikasi Investitsiyalar va tashqi savdo vazirligi, Yer resurslari, geodeziya, kartografiya va davlat kadastri davlat qo‘mitasi, Farmatsevtika tarmog‘ini rivojlantirish agentligi bilan birgalikda bir oy muddatda “Parkent-farm” erkin iqtisodiy zonasiga yangi investitsiya loyihalarini amalga oshirish uchun qo‘shimcha yer maydonlarini ajratish, shuningdek, yaroqsiz yer maydonlarini mahalliy ijro etuvchi hokimiyat organlari yer maydoni zaxirasiga qaytarish bo‘yicha Vazirlar Mahkamasiga asoslangan taklif kiritsin. 
 10. Investitsiyalar va tashqi savdo vazirligi Iqtisodiyot va sanoat vazirligi, Toshkent viloyati hokimligi bilan birgalikda bir oy muddatda Nurafshon shahrida yuqori texnogiyali eksportbop mahsulotlar ishlab chiqarishga mo‘ljallangan yangi turdagi “Nurafshon” maxsus iqtisodiy zonasini (texnopolis) tashkil etish jarayonini o‘rganib chiqishni yakunlab, belgilangan tartibda Vazirlar Mahkamasiga taklif kiritsin.
 11. 2019 — 2022-yillarda Toshkent viloyatida sanoatni rivojlantirish dasturini amalga oshirish doirasida:
 O‘zbekiston Respublikasi Bosh vazirining o‘rinbosari E. G‘aniyev — ushbu qaror bilan belgilangan vazifalarning so‘zsiz bajarilishini ta’minlash bo‘yicha vazirliklar, idoralar, mahalliy ijro etuvchi hokimiyat organlari va xo‘jalik birlashmalarining faoliyatini muvofiqlashtirishga;
 Investitsiyalar va tashqi savdo vaziri S. Umurzakov — ushbu qaror bilan tasdiqlangan investitsiya loyihalarini amalga oshirish maqsadida xorijiy investitsiya va kreditlarni o‘z vaqtida jalb qilish va o‘zlashtirishni ta’minlashga, shuningdek, bo‘sh turgan hamda faoliyati to‘xtatilgan quvvatlarni ishlab chiqarish faoliyatiga jalb etishga;
 Iqtisodiyot va sanoat vaziri B. Xo‘jayev — viloyatning sanoat salohiyatini oshirishga mo‘ljallangan loyihalarni ishlab chiqish, amalga oshirilayotgan loyihalarni o‘z vaqtida ishga tushirish hamda to‘liq quvvatda ishlashiga ko‘maklashish, ushbu loyihalarni zarur ishlab chiqarish infratuzilma obyektlari bilan ta’minlash masalalariga;
 Energetika vaziri A. Sultanov — yangi loyihalarning ishga tushirilishini inobatga olgan holda va viloyat sanoati korxonalarining ehtiyojlaridan kelib chiqib, ularni belgilangan tartibda energiya resurslari bilan uzluksiz ta’minlashga;
 Davlat aktivlarini boshqarish agentligi direktori S. Bekenov — ustav jamg‘armasida davlat ulushi bo‘lgan xo‘jalik jamiyatlarning bo‘sh turgan yer maydonlari va ishlab chiqarish obyektlaridan foydalanish samaradorligini oshirishga;
 Toshkent viloyati hokimi vazifasini bajaruvchi R. Xolmatov — viloyatning investitsion jozibadorligi va sanoat salohiyatini oshirish uchun qulay shart-sharoitlar yaratish, investitsiya loyihalarining o‘z vaqtida amalga oshirilishini ta’minlash maqsadida tadbirkorlik subyektlarining muammoli masalalarini joylarda tezkor hal qilishga ko‘maklashish masalalariga shaxsan javobgar ekanliklari belgilab qo‘yilsin.
 12. Mazkur qarorning bajarilishini nazorat qilish O‘zbekiston Respublikasi Bosh vazirining investitsiyalar va tashqi iqtisodiy aloqalar masalalari bo‘yicha o‘rinbosari E.M. G‘aniyev, O‘zbekiston Respublikasi Investitsiyalar va tashqi savdo vaziri S.O‘. Umurzakov, Iqtisodiyot va sanoat vaziri B.A. Xo‘jayev, Toshkent viloyati hokimi vazifasini bajaruvchi R.K. Xolmatov zimmasiga yuklansin.